شېرزاد او کوټ ګرځنده روغتیایی ټیمونو ته د ظرفیت لوړونې ورکشاپ پیل شو. نن سه شنبه د روان سپوږمیز کال د شعبان میاشتې په ۱۶مه نېټه د ختیځ زون او ننګرهار نمایندګۍ د غونډو په تالار کې د افغانی سرې میاشتې د ننګرهار نمایندګۍ اړوند شېرزاد او کوټ ګرځنده روغتیایی ټیمونو ته د ټولنې ښکېلتیا او حساب ورکونې تر عنوان لاندې دوه ورځنی ورکشاپ پیل شو. د ورکشاپ په پیل کې د ننګرهار نمایندګۍ رئیس میا نجم الدین هلال د ښه راغلاست ترڅنګ وویل: ددې ورکشاپ موخه ستاسې د ظرفیت لوړول او له ټولنې سره د ښه چلند کول دی، هڅه وکړئ، چې له دې دوه ورځنی ورکشاپ څخه اعظمی استفاده وکړئ. د ورکشاپ د پیل په خبرو کې د افغانی سرې میاشتې د ختیځ زون روغتیایی مسؤل ډاکټر وحیدالله زهیر د ځانګړی شوی ورکشاپ په ارزښت خبرې وکړې او له ګډونوالو یې وغوښتل چې له دې څخه ګټه واخلی. یاد ورکشاپ چې د شېرزاد او کوټ ګرځنده روغتیایی ټیمونو ۱۲ تنو ته په لار اچول شوی په کې دوه تنه ډاکټران، نرسان، واکسیناتوران، دوه تنه قابلې او روانې مشاورې شتون لری.